runetrust/blame-folketinget-dk huggingface dataset:
Line Barfod (EL), 2009-03-25:
Derfor er spørgsmålet: Hvis ministeren virkelig mener, at det er regeringens ansvar at være med til at forebygge, at vi får de her skyderier, vil ministeren så også være med til at sikre, at kommunerne for at leve op til deres del af ansvaret har ret til at bruge flere penge på det forebyggende arbejde uden at få dummebøder af regeringen?
Marlene Harpsøe (DD), 2023-11-28:
Forslag til vedtagelse »Folketinget bemærker, at det snart er 2 år siden, at den forhenværende regering med den nuværende statsminister, Mette Frederiksen, i spidsen lovede, at en ny ældrelov med få, men klare værdier og færre dokumentationskrav skulle sikre mere tid til kerneopgaverne, omsorg og nærvær i ældreplejen.
Peter Skaarup (DF), 2001-03-21:
Derfor er mit spørgsmål nu, om udenrigsministeren ud fra det svar, vi har fået i dag, fastholder sin kritik af USA's rolle i Sydamerika og også den rolle, som USA spiller i dag i forhold til bl.a. Nicaragua, i forhold til Cuba og i forhold til andre lande, som de deler skæbnefællesskab med.
Søren Kolstrup (EL), 2000-05-22:
Indebærer det, at hr. Jørn Jespersen mener, det er tilfredsstillende, hvis man blot kan begrunde - selvfølgelig ud fra de sundhedsmæssige og miljømæssige effekter - og at alverdens videnskabsmænd ikke skal være enige om det, at det er dér, lokummet brænder?
Josephine Fock (ALT), 2018-02-27:
Så vil jeg bare lige give en kort kommentar til den forrige ordfører, i forhold til at Justitsministeriet jo selv har lavet en undersøgelse af, om straf virker – fra Justitsministeriet i 2015 – og den synes jeg også at man kunne kigge lidt på i udvalgsbehandlingen.
Sophie Hæstorp Andersen (S), 2009-12-18:
Derfor har Socialdemokraterne ved førstebehandlingen rejst ønsket om, at der ud over dette lovforslag også bliver mulighed for, at man opretter diagnostiske centre f.eks. på de større sygehuse med akutmodtagelse, hvortil praktiserende læger kan henvise patienter, som de mistænker for at være alvorligt syge, men hvor patientens symptomer er så uklare, at de har svært ved at henvise til en bestemt afdeling eller undersøgelse til videre udredning.
Mette Hjermind Dencker (DF), 2022-05-06:
Så igen her vil det give mening, at der bliver lavet en ordentlig evaluering af Ungdomskriminalitetsnævnet, og her kunne det være fint, at det er kommunen, der indstiller, men ligeledes, at Ungdomskriminalitetsnævnet kan indstille og dermed beslutte, at der skal pålægges en straksreaktion.
Jens Joel (S), 2024-04-04:
Det handler om det, der i daglig tale ofte bliver omtalt som Arnepensionen, altså den mulighed for nogle af de lønmodtagere, som har knoklet allerlængst og hårdt på arbejdsmarkedet, for at trække sig tilbage, når de har, om man så må sige aftjent værnepligten på arbejdsmarkedet.
Alex Ahrendtsen (DF), 2021-04-26:
Dansk Folkeparti går også ind for individuel vejledning, og vi advarede kraftigt den daværende SRSF-regering, da de i forbindelse med folkeskolereformen ville afskaffe den individuelle vejledning og så i stedet erstatte den med en gruppevejledning bortset fra 20 pct. af eleverne, der så fik ekstra meget vejledning.
Torsten Schack Pedersen (V), 2016-05-17:
Jeg tror, at man nok kunne forestille sig nogle lande, som man ville se med lidt bekymring på, hvis de der indrettede det helt efter eget hoved i stedet for på baggrund af fælles regler, en fælles forståelse af, at vi jo hænger sammen som en samlet økonomi.
Frank Aaen (EL), 2009-12-16:
Jeg spurgte Venstres ordfører, fru Tina Nedergaard, om der er en sammenhæng imellem de to tal, som størrelsesmæssigt er forbavsende ens, og fik det overraskende svar, at der ikke er nogen sammenhæng, at regeringen altså ikke har noget ansvar for, at statsgælden eksploderer.
Lisbeth Bech Poulsen (SF), 2016-12-15:
Og senest – det er et års tid siden – var der en ret hård kritik fra Danmarks Statistik, hvor man simpelt hen ikke længere ville stå på mål for den måde, Finansministeriet regnede på, altså fordi de ændrede i ADAM-modellen, sådan at reformerne så ud til at slå igennem meget hurtigere, så ud til at få effekt meget hurtigere.
Anders Samuelsen (RV), 2003-02-19:
Det er derfor, jeg også tidligere i dag har været inde på at prøve at få dokumenteret, hvad det er for en eksplosion, som vi har set, og som betinger, at vi nu skal have en voldsom ekstraordinær indsats over for noget, som tilsyneladende decideret er på vej til at undergrave vores hele velfærdssamfund.
Marianne Jelved (RV), 2005-05-31:
Jeg er fuldstændig på det rene med, at så taler vi om det juridiske, det retlige, og det, der så interesserer i forespørgselsdebatten og i forslaget til vedtagelse, som den nordatlantiske gruppe har fremsat til behandling her i forbindelse med forespørgslen, er, at der tales om analyse af de politiske og økonomiske følger.
Pernille Rosenkrantz-Theil (EL), 2002-01-11:
Derefter er vi altså positivt indstillet over for hovedsigtet i dette forslag, men der er nogle afgørende knaster i forslaget. En af knasterne er, som vi har talt om tidligere i dag, og som vi kan se i høringssvarene fra bl.a. Statsadvokaten og Det Danske Center for Menneskerettigheder og andre af de høringsberettigede, at bestemmelserne vil have tilbagevirkende kraft for inddragelse af opnået statsborgerskab.
Elisabeth Arnold (RV), 2000-05-25:
Udviklingen på dette felt drejer mere og mere i den retning, som vi synes den bør gøre: et internationalt retssamfund, hvor konflikter søges løst tidligt og i fællesskab, og hvor internationale styrker kan lægge en dæmper på de stridende parter og mindske omfanget af ødelæggelser og menneskelige lidelser.
Dennis Flydtkjær (DD), 2025-02-20:
For jeg tænker jo også, at Liberal Alliance godt kan se, at hvis man producerer strømmen langt væk fra byerne, hvor man skal bo, så er der jo et tab i ledningsnettet, samtidig med at dem, der får produktionen af det, ikke får noget ud af bruge det, de ikke får nogen økonomisk gevinst ved det, men de får alle generne.
Trine Bramsen (S), 2015-05-22:
Den socialdemokratiske holdning til det her spørgsmål er fuldstændig klar, og jeg gentager det gerne, så fru Mai Mercado også forstår det: Socialdemokraterne foragter de mennesker, der tager af sted og tilslutter sig de her ekstremistiske grupperinger og i værste fald bekæmper danske soldater, og derfor ønsker vi stramninger i straffeloven, så det kan straffes med den hårdest mulige sanktion og karakteriseres som landsforræderi.
Pelle Dragsted (EL), 2023-05-11:
For mit spørgsmål var meget konkret: Er Venstre uenig med sin borgmester i Jammerbugt Kommune i, at der er behov for at udvide den her lov, sådan som Danmark i øvrigt arbejdede for, da man lavede aftalen nede i EU, sådan at vi i Danmark i vores årsregnskabslov sikrer, at de multinationale selskaber, som opererer her, skal lave en land for land-rapportering, der omfatter alle lande, også hvis de har aktiviteter i Schweiz, på Bermuda eller på Caymanøerne?
Finn Sørensen (EL), 2015-05-19:
Det var tilsvarende med stramningerne af sygedagpengereglerne, hvor den besparelse, der opstod, ved at folk kan miste sygedagpengene 7 måneder, før end de ellers kunne, blev brugt til jobafklaringsforløb og den ydelse, der skulle gives i forbindelse med jobafklaringsforløb, ressourceforløbsydelsen kaldes den.
Lotte Rod (RV), 2023-04-11:
Jeg anerkender sådan set ministerens svar – jeg har jo skrevet frem og tilbage med ministeren nogle gange for at se, om vi kunne gøre noget ved det undervejs her i behandlingen – om, at det her handler om folkeskolen, men jeg synes, det giver god mening, at friskolerne, næste gang vi kigger på dem, får den samme mulighed.
Morten Homann (SF), 2004-04-27:
Jeg synes, det må være meget nemt at være i den ideelle verden, hvor man kan føre de rene hænders politik og sige: Det var dog ærgerligt, at der var et flertal af danskerne, som har valgt en regering, som både fru Pernille Rosenkrantz-Theil og jeg synes fører en forkert og ofte også forfærdelig politik, men det må de enlige forsørgere så bare leve med.
Jan E. Jørgensen (V), 2014-11-27:
Statens måde at finansiere det på kan man alt efter temperament beskrive som en mellemting mellem matadorpenge og en lodseddel, for det, vi gør, er, at vi forærer Københavns Kommune en øget ejerandel i selskabet By & Havn I/S, hvor vi, hvis vi skal være helt ærlige, jo ikke præcis kan vurdere, hvor stor en værdi det vil have om 50 år.
Martin Lidegaard (RV), 2024-04-23:
Under den tidligere regering lavede vi jo en aftale om, at hvis ikke de frivillige aftaler virkede – den såkaldte miljøgaranti – så ville vi iværksætte nogle andre tiltag – de såkaldte kollektive virkemidler – altså tage jorder ud, så vi nåede det niveau, vi skulle.
Henning Hyllested (EL), 2017-09-07:
Jeg var faktisk på transportpolitisk topmøde, bliver det kaldt, på Fyens Stiftstidende i lørdags i Odense, og jeg synes, at jeg kunne høre på børne- og socialministeren, fru Mai Mercado, at der også var en åbning hos De Konservative på begge spørgsmål i virkeligheden, både i forhold til en grøn omlægning af registreringsafgiften, altså at lægge den på CO2-udledningen i det hele taget, og på sikkerhed, også i forhold til det der med at nedsætte taksterne på Storebælt.
Sophie Løhde (V), 2013-04-04:
Nej, man afgør i hver enkelt konkrete sag, hvad der er at tage stilling ud fra. Der er det jo problematisk, at vi står med det her lovforslag i dag sammenholdt med de oplysninger, der er givet til Folketinget, de mandater, der er afgivet, og den orientering, der er givet til Folketingets partier, og den 20-årige danske forståelse af det eksisterende direktiv, og at man så nu fra regeringens side uden videre begrundelse siger: Hov, vi deler i øvrigt Kommissionens forståelse, men vi vil bare ikke oplyse og forklare hvorfor.
Mai Villadsen (EL), 2022-05-23:
Altså, helt generelt køber jeg ikke rigtig den der med, at det ikke kan betale sig at arbejde, når man ser på både ydelsesniveauerne, som blå blok jo har været med til at sænke væsentligt, og lønningerne, og i det hele taget tror jeg sådan set på, at folk gerne vil arbejde, hvis de kan.
Søren Gade (V), 2008-05-15:
Vi har desværre på det hold, der er dernede i øjeblikket, fået slået fem soldater ihjel, og det er med henblik på at imødegå den nye taktik, som Taleban bl.a. bruger nu, efter vi er kommet i Green Zone, at forsvaret vurderer, at udsendelse af Fennechelikoptere vil bidrage til at forbedre soldaternes sikkerhed.
Karsten Lauritzen (V), 2019-04-10:
Det er jo helt rigtigt, at det er den samme kreds af partier, der har lavet finansloven, der har lavet medieforliget, man lavede først medieforliget og så finansloven, og der har man, regeringspartierne og Dansk Folkeparti, så i fællesskab besluttet, at vi godt kunne gennemføre det her forslag, uden der forelå en egentlig medieanalyse.
Rune Lund (EL), 2021-12-22:
Vi indfører en ny velfærdsrettighed i Danmark med gratis tandlæge for de 18-årige, de 19-årige, de 20-årige og de 21-årige, men nu siger Venstre, at de vil stemme gult og skaber usikkerhed om, hvorvidt det er en rettighed, der vil bestå, hvis der kommer et nyt flertal efter et kommende folketingsvalg.
Jørgen Arbo-Bæhr (EL), 2006-05-30:
Det forslag, vi har liggende her, illustrerer jo egentlig meget godt, hvad der er essensen i og konsekvenserne af regeringens politik, en politik, hvor offentlig velfærd skal afløses af private forsikringsordninger, en politik, hvor systemet sættes før og over hensynet til det enkelte menneske.
Villum Christensen (LA), 2010-05-04:
Problemet er bare, at der nu er så mange tilskudsregler og bureaukratiske procedurer, at den enkelte kunde, ofte ældre mennesker, der skal have flere produkter, bruger langt mere tid på at blive orienteret om tilskudsreglerne end om de faglige spørgsmål, der knytter sig til den medicin, de skal have, eller det, de skal proppe i munden.
Søren Egge Rasmussen (EL), 2025-04-03:
Så har jeg også hørt, at man f.eks. i Esbjerg er meget langt i de processer, der er med at sikre, at der kan blive en brintproduktion, og at der også kan blive en aftale, som kan sikre renset spildevand fra de selskaber, der har det i det område.
Inger Støjberg (V), 2011-05-03:
Det må på den baggrund formodes, at en del af disse borgere slet ikke er i kontakt med de kommunale myndigheder, som ellers efter retssikkerhedsloven har pligt til at råde og vejlede og til at behandle ansøgninger om spørgsmål om hjælp i forhold til alle muligheder for støtte efter den sociale lovgivning.
Carl Valentin (SF), 2024-04-30:
Derfor kunne jeg godt tænke mig at høre ordføreren, om han ikke anerkender, at verden måske er lidt mere kompliceret end det, når man ser på individuelle sager, altså at det godt kan være, at når folk, der er taget hertil fra lande, hvor de måske har oplevet bombardementer osv., tager tilbage til det land, så er der nok også noget andet på spil, end at de bare vil drikke piña colada eller sådan noget.
Eva Flyvholm (EL), 2017-12-14:
Jeg er meget glad for de midler, der f.eks. ligger i Danmarks Frie Forskningsfond, som altså virkelig er her, der er mulighed for også at tænke mere ud af boksen og faktisk være med til at gøre nogle af de opfindelser, som kan vise sig at være ekstremt vigtige om 5, 10, 20, 30 år.
Meta Fuglsang (SF), 2011-02-23:
Jeg har ikke fået noget præcist svar på, om der er i perioden fra 2004 og frem til nu har været lavet planer eller skitser om fordele og ulemper omkring nedlæggelse af regionerne; om det har været oppe; om der ligger nogle beregninger på, hvad der kunne være godt eller skidt.
Frank Jensen (S), 2000-02-03:
Jeg synes, der i de oplevelser, som fru Anne Baastrup havde, var mange spændende aspekter, som selvfølgelig må inddrages i enhver diskussion om, hvordan vi for dem, der bliver dømt, og som skal udstå straffen, kan sikre en strafform, som virker så fremadrettet og udviklende for den enkelte person, at personen i større omfang kan leve en kriminalitetsfri tilværelse efter afsoningen.
Mette Frederiksen (S), 2014-02-19:
Når jeg så får spørgsmålet, om jeg vil være med til at skaffe provenu, der kan give yderligere skattelettelser eller på anden vis stimulere dansk økonomi eller skabe danske arbejdspladser, så er vores svar det, statsministeren allerede har afgivet ganske klart, nemlig: Når vi laver en beskæftigelsesreform, så gør vi det først og fremmest af hensyn til de mennesker, der er ramt af arbejdsløshed.
Karsten Lauritzen (V), 2019-12-18:
Det er hævet over enhver tvivl, at hvis man øger generationsskiftebeskatningen, som regeringen lægger op til med sit flertal, og som vi skal stemme om senere på ugen ved tredjebehandlingen, så vil det naturligvis føre til, at arbejdspladser bliver nedlagt, typisk uden for de større byer.
Rasmus Stoklund (S), 2022-05-23:
Når vi f.eks. øger afgiften på tobak, ligger der jo den tanke bag, at vi har et ønske om at øge ligheden, når det gælder folkesundheden, og sørge for, at folk har mulighed for at leve et godt, langt og sundt liv, uanset hvilken del af samfundet de kommer fra.
Peter Hummelgaard (S), 2021-04-15:
Samtidig er vi jo også hele tiden nødt til at prioritere, hvordan vi bruger de penge, vi forvalter på fællesskabets vegne, for vores samfundsmodel afhænger af, at alle, der kan og har evnerne, bidrager, og den bygger på et princip om, at vores ydelser er målrettet dem, der har mindst, og som har mest brug for hjælp til forsørgelse.
Rasmus Nordqvist (ALT), 2016-02-25:
Derfor bliver jeg simpelt hen nødt til at spørge ministeren, om hun ikke kan forklare, når det nu var syv forskere ud af syv, der i tirsdags satte spørgsmålstegn ved de her tal og mente, at de var misvisende, og når et flertal i Folketinget udtrykte, at de ikke har tillid til ministeren, hvorfor ministeren så ikke allerede i tirsdags trak i nødbremsen og sagde: Vi går lige tilbage i ministeriet og undersøger de her tal igen og lægger dem klart frem.
Johanne Schmidt-Nielsen (EL), 2016-12-06:
Her tales om et nyt asylsystem, som skal være baseret på, at man søger asyl fra et tredjeland, fordi, som der står på side 54 i regeringsgrundlaget: »Vi skal væk fra et system, der giver fortrin til asylansøgere, som har penge og kræfter, og som understøtter menneskesmuglernes kyniske forretningsmodel.« Den målsætning er jeg sådan set enig i.
Sigurd Agersnap (SF), 2025-02-25:
En af de ting, man har gjort fra Folketingets side, var jo, at man nedsatte et udvalg, hvor man inviterede rigtig mange interesseorganisationer ind – jeg mener, at hr. Hans Andersen var i spidsen for det – og hvor man spurgte dem, hvad de kan pege på af konkrete regler, som det kan give mening at sanere.
Mai Villadsen (EL), 2025-11-27:
Jeg har meget respekt for Socialdemokratiets forhold til fagbevægelsen og den danske model som sådan, men jeg må også bare konstatere, at i de få år, jeg har været herinde i Folketinget, bruger man den danske model som værn for at gøre rigtig mange gode og fornuftige ting i det her samfund, f.eks. det lønløft, som vi lykkedes med at få igennem, og som jeg gang på gang har stået på den her talerstol og talt for der var behov for i vores velfærdsfag, hvor Socialdemokratiet sagde: Hvad så med den danske model?
Pernille Rosenkrantz-Theil (EL), 2004-05-12:
Den her såkaldte overgangsordning har kostet den danske statskasse noget, der ligner 1 mia. kr. Når det nu er sådan, at skatteministeren ikke vil kommentere, om det er Bilka og Netto, der har fået de penge, eller om det er rederierne, så lad mig omformulere mit spørgsmål.
Sophie Hæstorp Andersen (S), 2012-12-19:
Det kan jo ikke være, fordi der var et stort behov, når kulegravningsrapporten fra Rigsrevisionen netop påpeger, at den stigning, der er sket, i behandlingen på private høreklinikker og hørecentre, ikke kan forklares med, at der f.eks. skulle være flere ældre mennesker eller flere med høretab eller andet.
Anne Grete Holmsgaard (SF), 2004-05-06:
Det er jeg overordentlig glad for, og jeg er sikker på, ministeren har forstået, at her er der faktisk uden om regeringen en meget positiv holdning til, at vi virkelig får sat tryk på energibesparelser, og at det også vil gøre indtryk i forbindelse med det arbejde, der skal udføres i ministeriet med at lave en energisparehandlingsplan.
Villy Søvndal (SF), 2003-03-12:
Det er nu underligt, at statsministeren så forhærdet nægter at forholde sig til den virkelighed, der præger debatten i den øvrige del af verden i medier, i diskussioner, i FN's Sikkerhedsråd osv., hvor stort set alle landes nationale parlamenter, bortset fra det danske, der helt uden undtagelse lægger sig fuldstændig fladt for USA, diskuterer, hvad der er bedst for dem.
Benny Engelbrecht (S), 2014-12-02:
Men det ændrer jo altså ikke på det helt grundlæggende, at det, som Venstre og hr. Torsten Schack Pedersen er inde på, altså er, at det ikke blot skal være de ejendomsvurderinger, hvor der kan være nogle fejl behæftet, som skal have en rabat, men altså alle ejendomme.
Ole Birk Olesen (LA), 2020-06-09:
Der er jo også nogle, der har hjulpet en i valgkampen, og de skal også have noget hjælp tilbage, altså alt det, der er på spil, når vi nu har en beboerbevægelse og en almennyttig sektor og et Socialdemokrati og en venstrefløj i Danmark, som ligesom går i seng med hinanden.
René Christensen (DF), 2018-12-19:
Anerkender man, at selv om det ikke tæller med sådan i det offentlige forbrug, det tæller ikke med, når ordføreren står deroppe og kalder det velfærd, er det altså en form for velfærd, at når man står uden for arbejdsmarkedet, særlig som folkepensionist, så betyder det faktisk også noget, at man har et lidt større rådighedsbeløb – og det starter allerede fra den 1. januar 2019?
Flemming Møller Mortensen (S), 2021-10-14:
Det er sådan, at Grænsehindringsrådet skal have nyt mandat her i løbet af kort tid, og der er det min opfattelse, og det er også det, jeg giver udtryk for her, at vi skal sørge for at styrke det, og vi skal også styrke det fælles arbejde med sektorerne omkring problemafgrænsninger og løsninger, og der skal også arbejdes særskilt med grænsehindringer inden for rigsfællesskabet.
Gitte Lillelund Bech (V), 2010-02-24:
Som forsvarsministeren har oplyst som svar på spørgerens spørgsmål allerede tilbage i 2007, var vurderingen, at man ikke kunne iværksætte en undersøgelse, og man havde ikke noget kendskab til, at det skulle komme fra forsvarets top – sådan som jeg husker svaret fra 2007.
Tom Behnke (KF), 2013-03-19:
Det er kun et spørgsmål om at være kreativ og have lidt fantasi, og det er dér, mit spørgsmål til ministeren er: Er regeringen indstillet på at diskutere andre former for finansiering, således at det ene element, punkt 5, om, at dem, der har fået et klip i kørekortet, skal betale 500 kr. til Offerfonden, kunne blive byttet ud med noget andet, hvis man kan påvise en anden finansiering, der ikke går ud over statskassen?
Pia Olsen Dyhr (SF), 2009-05-07:
Der er ingen tvivl om, at SF vil gå til de her forhandlinger med det ultimative krav, at det her hjælper natur og miljø i Danmark, og at landmændene kommer til at tage en større del af ansvaret for at sikre, at vi har en ordentlig natur til vores efterkommere, og at vi får et mere rent miljø.
Tina Nedergaard (V), 2010-12-08:
Fru Pernille Vigsø Bagge skal lige være opmærksom på, at al den kritik, hun hælder ud over den nuværende folkeskole, jo også rammer Socialdemokraterne, og derfor er folkeskolepolitikken muligvis endnu et af de emner, hvor S og SF af taktiske årsager ikke ligesom går ud og diskuterer, hvad de er uenige om, fordi det er en stribe ting, men kun det, de er enige om, hvilket så er at bruge flere penge, som de i øvrigt ikke har.
Trine Bramsen (S), 2015-05-05:
Antallet af indbrud falder massivt, og det er positivt, for det betyder, at færre danskere oplever at komme hjem til en bolig, som er ribbet for værdier, og færre danskere oplever den utryghed og det ubehag, der er forbundet med det, når tyven har været på besøg – ikke bare i øjeblikket, men længe efter.
Lene Espersen (KF), 2003-05-21:
Jeg har imidlertid inden for disse rammer anmodet Statsadvokaten om en udtalelse om efterforskningen af hærchefens flugt, og Statsadvokaten har oplyst, at der ikke foreligger sikre oplysninger om den tidligere irakiske hærchefs flugt fra Danmark eller om hans aktiviteter siden flugten.
Lars Løkke Rasmussen (V), 2001-03-01:
Jeg kan bekræfte over for hr. Ebbe Kalnæs, at det er præcis det, der ligger i forslaget, nemlig en understregning af, at det er kommunens ansvar at stille den service, eller hvad vi nu taler om, til rådighed, uanset om kommunen udfører opgaven selv eller lægger den ud, og at vi netop gerne vil signalere, at ud over det økonomiske parameter skal man altså også vægte en række andre ting.
Jesper Petersen (SF), 2009-05-28:
Så jeg tænker, at der, når vi er færdige her, er en del Venstremedlemmer af Folketinget, der har travlt med at skrive breve til de her 400.000 boligejere for ligesom at få sagt: Rundstykke, det bliver lige 4,4 mia. i stedet for 0.
Per Clausen (EL), 2006-05-31:
Så kunne vi også ved en sådan lejlighed få belyst, om det er rigtigt, som hr. Jakob Axel Nielsen fra De Konservative siger, at i grunden fungerer systemet godt, at der sådan set ikke er andre problemer end det, at det tager lidt tid med sagsbehandling alle steder, og at det også under alle omstændigheder tager lidt tid at finde ud af, om der er skimmelsvamp eller ej.
Keld Albrechtsen (EL), 2004-03-10:
Kan ministeren så bekræfte, at på baggrund af det interne arbejdsudkast - som altså ingen havde haft mulighed for at diskutere andet end den interne kreds - træffer Københavns Kommune ved overborgmesteren, men uden at spørge Borgerrepræsentationen, og så ministeren en afgørelse, som munder ud i denne her pressemeddelelse?
Henrik Dam Kristensen (S), 2003-10-10:
Jeg kunne jo så med et glimt i øjet måske sige, at efter det indlæg kan jeg godt forstå, at hr. Jesper Langballe har problemer med respekt for fornuften, det fremgik sådan set meget tydeligt af indlægget. Må jeg sige til fru Anne Grete Holmsgaard, at det, der kommer til at ske omkring forbeholdene, det retlige forbehold, er i realiteten, at Danmark, hvis det lykkes, får tre muligheder.
Morten Bødskov (S), 2010-01-13:
Nu ser vi så her en undervisningsminister, som helt åbenlyst begynder at fifle med målsætningen, og som jo sagtens kunne foranledige, at regeringen slækker på indsatsen for at nå det, der rent faktisk står i aftalen, nemlig at 85 pct. af alle unge skal gennemføre en ungdomsuddannelse i 2010, altså i år, og 95 pct. i 2015.